भारताचो क्रिकेट पंगड आशिया करंड सर्तींत खेळपाक पाकिस्तानाक वच्चो ना. हे विशींची पुश्टी आशिया क्रिकेट समितीचे (एसीसी) अध्यक्ष जय शाहान केली. फुडल्या वर्साची आशिया करंड क्रिकेट सर्त तटस्थ सुवातेर जातली. हाचो अर्थ पाकिस्तान आशिया करंड सर्तीचो येजमान लेगीत आसचो ना. सर्त भारत आनी पाकिस्तान सोडून तिसऱ्या देशांत जातली.
 भारत निमाणे खेपे 2008त पाकिस्तानांत खेळिल्लो. ते उपरांत 2008त मुंबय आतंकवादी हल्लो जालो. ते उपरांत भारतान पाकिस्तानाची भोंवडी करूंक ना. तेन्ना सावन दोनूय देश तटस्थ सुवातांचेर एकामेका आड खेळटात. त्यो लेगीत आयसीसी आनी एसीसीच्या सर्तींनी. दोनूय देशां मदली निमाणी द्विपक्षीय माळ 2012-13त खेळिल्ली.
 2023ची आशिया करंड सर्त तटस्थ सुवातेर खेळटले. आमचो पंगड पाकिस्तानांत खेळटलो काय ना हे विशींचो निर्णय सरकार घेता. ताका लागून आमी ताचेर चड उलोवपाक शकनात. पूण, 2023ची आशिया सर्त तटस्थ सुवातेर आयोजीत करपाचो आमी निर्णय घेतला अशें जय शाहान सांगलें.
 सध्याचे परिस्थितींत भारत खंयचेच परिस्थितींत पाकिस्तानांत वचपाक शकना आनी पाकिस्तानाचो पंगड भारतांत येवपाक शकना. ताका लागून हे सगले निर्णय सरकाराचेर निंबून आसा. आशिया क्रिकेट समितीचो अध्यक्ष ह्या नात्यान आपूण हो विशय मांडपाक शकता. पूण, बीसीसीआय वतीन सध्यातरी पाकिस्तानांतली सर्त तटस्थ सुवातेर खेळोवपाची आमची मागणी आसा अशें जय शाहान मुखार सांगलें.
 मजगतीं, सुमार एका दसका उपरांत पाकिस्तानांत आंतरराष्ट्रीय मॅच आयोजीत जावपाक सुरवात जाल्या. ते उपरांत पाकिस्तानाक व्हड दोन सर्तीचें आयोजन करपाची संद मेळिल्ली. आंतरराष्ट्रीय क्रिकेट समितीन फ्युचर टूर प्रोगामा खाला पाकिस्तानाक फुडल्या तीन वर्सां मेरेन आयसीसीच्या दोन व्हड सर्तींची येजमानकी मेळिल्ली. पयली आशिया करंड सर्त. फुडल्या वर्सा जावपी हे सर्तीचो फॉर्मेट 50 ओव्हरींचो आशिल्लो. जाल्यार दुसरी सर्त 2025तली चॅम्पियन्स ट्रॉफी.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 